In nomine sanctæ et individuæ Trinitatis. Præsentibus et futuris notificamus quod Guillelmus, comes Nivernensis, cum consensu et voluntate Rainaldi, filii sui, laudavit et concessit Deo et ecclesiæ S. Michaelis, et Petro abbati et monachis ejus quandam terram et silvam, quæ Campus-Rafredi dicitur; quam duo milites, Robertus scilicet de Robore et Thebaudus Brachets de casamento ejus tenebant; qui eandem terram eidem ecclesiæ antea concesserant atque donaverant. Concessio et confirmatio hujus donationis apud Tornodorum, in aula comitis, in præsentia ipsius facta est, coram istis testibus quorum nomina inferius scripta sunt: Hugo de Tilio; Ainardus de Tucio; Rainaldus, vicecomes; Hugo de Monte-Aucho; Godefridus de Curte-Arronis; Jofredus, dapifer; Hirellus, cliens comitis; Ebrardus, præpositus; Bartholomeus, filius Guidonis Bisuntionis; Nivardus, maior; Petrus, famulus abbatis; Robertus Corbella. Anno ab Incarnatione Verbi Dei Mº Cº XLIIIIº, a Guillelmo, comite Nivernensi, et a Rainaldo filio ejus facta est donatio ista; regnante in Gallia Ludovico, rege, filio Ludovici; in cathedra Lingonensis ecclesiæ episcopo Godefrido residente.